b'\n_START_ARTICLE_\nAdolph Lindskog\n_START_PARAGRAPH_\nPer Adolph Lindskog (4. joulukuuta 1751 Tukholma Ruotsi \xe2\x80\x93 20. kes\xc3\xa4kuuta 1836 Pietarsaari) oli kauppaneuvos, laivanvarustaja ja tehtailija._NEWLINE_Lindskogin vanhemmat olivat David Lindskog ja Sara Myhra ja puoliso vuodesta 1781 Anna Catharina Malm (1762\xe2\x80\x931833). Pietarsaareen Tukholmassa syntynyt Lindskog saapui ensimm\xc3\xa4isen kerran kes\xc3\xa4ll\xc3\xa4 1775 laivan per\xc3\xa4miehen\xc3\xa4, j\xc3\xa4i maihin ja ryhtyi Malmin sukuun kuuluneen Niclas Malmin omistaman kauppahuoneen palvelukseen. Laivuriksi ja porvariksi kaupunkiin h\xc3\xa4net hyv\xc3\xa4ksyttiin muutaman vuoden p\xc3\xa4\xc3\xa4st\xc3\xa4, vuonna 1781 h\xc3\xa4n avioitui ensimm\xc3\xa4isen ty\xc3\xb6nantajansa tytt\xc3\xa4ren kanssa. Laivanp\xc3\xa4\xc3\xa4llikk\xc3\xb6n\xc3\xa4 Lindskog toimi vuoteen 1788 asti, mutta appensa kuoltua 1785 h\xc3\xa4n sai perint\xc3\xb6n\xc3\xa4 osuuksia kauppalaivoihin ja paneutui laivojen rakentamiseen ja varustamiseen. T\xc3\xa4ydet porvarioikeudet Lindskogille my\xc3\xb6nnettiin 1786. H\xc3\xa4n rakennutti yhteens\xc3\xa4 kuusitoista alusta ja oli vuodesta 1796 osakkaana Pietarsaaren kauppiaiden yhteisess\xc3\xa4 telakassa. 1800-luvun alussa Lindskog hankki \xc3\x84ht\xc3\xa4v\xc3\xa4lt\xc3\xa4 sahan ja my\xc3\xb6hemmin Pietarsaaren tupakkatehtaan osake-enemmist\xc3\xb6n. H\xc3\xa4n kohosi liiketoimiensa ansiosta maakunnan varakkaimpien joukkoon ja muun muassa rakennutti Pietarsaaren ensimm\xc3\xa4isen kivitalon. Vuonna 1818 h\xc3\xa4n luovutti liikkeens\xc3\xa4 hoidon poikansa Carl Salomonin hoitoon, vanhemman pojan Niclas Adolphin muutettua Tukholmaan 1810. Kummankaan pojan liiketoimet eiv\xc3\xa4t kuitenkaan onnistuneet, Carl Salomonin hoitamina liiketoimet joutuivat vararikkoon 1842. Jo sit\xc3\xa4 ennen vuonna 1835 Lindskogien kaupunkitalo oli tuhoutunut Pietarsaaren tulipalossa.'